section_heading: Židovska općina Sarajevo
paragraph_text: Godine 1966. u Sarajevu su mnoge manifestacije obilježile 400 godina od dolaska Židova u Bosnu i Hercegovinu. Najstarija sinagoga Il Kal Grandi adaptirana je u Muzej Židova Bosne i Hercegovine, a na ostatcima sefardskog Templa napravljeno je "Radničko sveučilište Đuro Đaković" (danas Bosanski kulturni centar), u čijem je foajeu postavljena spomen-Menora, u znak sjećanja na 400 godina od dolaska Židova u Bosnu i Hercegovinu. Iste godine je izvršena i obimna adaptacija aškenaške sinagoge u Sarajevu koja je građevinski uređena tako da je njen gornji dio zadržao funkciju hrama sinagoge, a donji prostor je uređen u kancelarijske i radne prostorije, i dvije velike funkcionalne sale za društveni, kulturni i zabavni sadržaj, te za okupljanje članova i prijatelja Židovske općine. Samo dvije godine poslije (1968.) umire Menahem Avram Romano, posljednji sarajevski rabin.